প্রশ্নোপনিষদ্
প্রশ্নোপনিষদ (সংস্কৃত: प्रश्नोपनिषद्) হলো অথর্ববেদের অন্তর্গত সংস্কৃত ভাষায় রচিত একটি হিন্দু ধর্মগ্রন্থ। এটি মুখ্য উপনিষদগুলোর একটি এবং মুক্তিকা শাস্ত্রের চতুর্থ উপনিষদ হিসেবে তালিকাভুক্ত। প্রশ্নোপনিষদে ছয়টি প্রশ্ন রয়েছে এবং প্রতিটি উত্তরের আলোচনা হলো ছয়টি অধ্যায়। অধ্যায়গুলো শেষ হয় প্রসন্নপ্রতিবাকনম বাক্যাংশ দিয়ে, যার আক্ষরিক অর্থ হল, "এইভাবে প্রশ্নের উত্তর শেষ হয়"। ভারতে আবিষ্কৃত কিছু পাণ্ডুলিপিতে, এই উপনিষদটিকে মোট ছয়টি কণ্ডিকা (ক্ষুদ্র বিভাগ) সহ তিনটি অধ্যায়ে ভাগ করা হয়েছে। এডুয়ার্ড রোর বলেন, প্রথম তিনটি প্রশ্ন গভীর আধিভৌতিক প্রশ্ন কিন্তু কোনো নির্দিষ্ট, দার্শনিক উত্তর নেই, বেশিরভাগই রূপক ও প্রতীকধর্মী। অন্যদিকে, চতুর্থ অধ্যায়ে দর্শনতত্ত্ব রয়েছে। শেষ দুই অধ্যায়ে ওঁ ও মোক্ষ ধারণা আলোচিত হয়েছে। রোর ও ওয়েবার এর মতে, শেষ দুটি প্রশ্ন প্রক্ষিপ্ত হতে পারে, পরবর্তী যুগে এগুলো মূল উপনিষদে সন্নিবেশিত হয়েছে। প্রশ্নোপনিষদ প্রাচীন ভারতের শিক্ষা প্রক্রিয়ার কাঠামো ও সমাজতাত্ত্বিক অন্তর্দৃষ্টির জন্য উল্লেখযোগ্য। উপনিষদটি প্রশ্নোপনিষদ নামেও পরিচিত। কিছু ঐতিহাসিক ভারতীয় সাহিত্য ও ভাষ্যগুলোতে এটিকে ষটপ্রশ্ন উপনিষদও নামে উল্লেখ করেছেন।